Seminarul Teologic din Suceava a fost marți gazda a două grupuri de elevi cu cerințe educaționale speciale de la două școli din România și Polonia. Elevi seminariști i-au învățat pe oaspeți să picteze icoane pe sticlă.
Întâlnirea transfrontalieră, intitulată "Dimensiuni interculturale în context educațional româno-polonez – Tradiții și valori culturale", a implicat elevii de la Seminarul Teologic Liceal Ortodox "Mitropolitul Dosoftei" al Arhiepiscopiei Sucevei și Rădăuților, de la Specjalny Ośrodek Szkolno – Wychowawczy Im. Ks. Jana Twardowskiego Bochnia (Polonia), și de la Centrul Școlar de Educație incluzivă "Sfântul Andrei" Gura Humorului.
Programul de instruire coparticipativă pe teme de educație interculturală și artistico-plastică a avut drept scop desfășurarea unor activități comune între școlile partenere, în vederea formării și dezvoltării unei conduite de deschidere, dar și a stabilirii unor relații bazate pe încredere și stimă reciprocă.
Pictarea icoanelor a avut loc în paraclisul seminarului teologic, unde corul instituției de învățământ a interpretat o serie de cântări specifice perioadei Postului Sfintelor Paști.
La întâlnire au participat Episcopul vicar Damaschin Dorneanul al Arhiepiscopiei Sucevei și Rădăuților, prof. Daniela Ceredeev, inspector pentru disciplina religie în cadrul Inspectoratului Școlar Județean Suceava, arhid. Bogdan-Mihai Hrișcă, directorul seminarului sucevean, prof. Livia Țebrean, consilier educativ în cadrul Seminarului Teologic, și profesori implicați în educarea tinerilor cu nevoi speciale.
Între obiectivele programului transfrontalier se numără: promovarea valorilor cultural-artistice specifice culturii române și poloneze în rândul elevilor, a comunității locale, la nivel național și transnațional, exprimarea emoțiilor și sentimentelor față de valorile culturale prin diferite forme artistico-plastice și practice și educarea atitudinilor de acceptare.
Foto credit: Arhiepiscopia Sucevei și Rădăuților